Har brukt 150 timer og 74.000 kroner på å forsøke å få førerkort

Kineseren Wei Zhang (43) har brukt to år og 150 kjøretimer i sitt forsøk på å ta lappen. Det har så langt kostet ham 74.000 kroner.

Wei Zhang bor 16 kilometer utenfor Molde, og skulle gjerne hatt bil. Men etter 150 kjøretimer må han fortsatt ta bussen. ARNFINN MAUREN

1. sep. 2013 12:26 Sist oppdatert 27. september 2017

Kineseren selv har store problemer med å akseptere at han ikke er god nok sjåfør til å kjøre på norske veier. 50 av de 150 kjøretimene tok han i trafikkmylderet i millionbyen Shanghai.

— I 2011 var jeg en tur tilbake i Kina og hadde kjøreopplæring hver dag i tre-fire uker. Kjørelæreren min der sa jeg var god nok til å kjøre i stor trafikk i Shanghai. Da jeg kom tilbake til Molde, fikk jeg beskjed om at jeg trengte ytterligere 50 timer for å kunne gå opp til prøve, forteller 43-åringen som har bodd åtte år i Norge og til daglig jobber som rådgiver ved Møreforsking.

De over 150 timene har kostet ham rundt 74.000 kroner. Men fortsatt mangler han lappen. Den teoretiske prøven har han bestått, men han har tre mislykkede forsøk på å bestå kjøreprøven.

— For meg er det nærliggende å spørre om min opplevelse har noe med at jeg er utlending i en godt betalt jobb.

Et spesielt tilfelle

Ledelsen ved Molde Aut. Trafikkskole avviser at hans bakgrunn har noe som helst med timetallet å gjøre. Men skolen erkjenner at kineseren har hatt unormalt mange kjøretimer.

— Årsaken er at han har hatt store problemer med å tilpasse seg norske trafikkforhold. Han er ikke i nærheten av det som kreves her. Det går på plassering og oppfattelse, sier daglig leder Anton Mittet ved kjøreskolen.

Ifølge Mittet meldte Wei Zhang seg opp til førerprøven tre ganger mot kjøreskolens råd. Ingen av gangene besto han prøven. Og Mittet er ikke så sikker på om han noen gang vil klare førerprøven dersom ingenting endrer seg – og han innser han er i Molde og ikke i Shanghai.

Les også Øvelse gjør kjøremester

— Men han besto jo teoridelen uten problemer? - Teori og praksis er to forskjellige ting. Allerede etter 50 timer tok jeg opp situasjonen med ham.

Advarer mot utlandet

Autoriserte Trafikkskolers Landsforbund bekrefter at det er uvanlig at elever passerer 150 timer uten å ha bestått førerprøven. Administrerende direktør Sonja Sporstøl i forbundet mener at det i Wei Zhangs tilfelle ikke var spesielt lurt av ham å ta 50 av disse timene i Kina.

— Bilkjøring er en del av sosialiseringsprosessen i et samfunn. Der lærer man samhandling og de skrevne og uskrevne regler som gjelder.

- Når bør en kjøreskole sette strek for opplæringen, og si at nok er nok?

— Hver situasjon må vurderes særskilt. Kjøreskolen i Molde har gjort sin vurdering. En annen lærer kunne ha vurdert det annerledes.

Sliter med rygging

Wei Zhang vedgår at trafikkforholdene her ikke er de samme som i Kina, men han mener kjøretimene i hjemlandet hjalp ham i den videre opplæringen i Norge.

— Jeg vet ikke hva kjøreskolen mener med at jeg ikke har klart å tilpasse meg kjøreforholdene i Norge. De to siste gangene jeg tok den praktiske prøven, var det forhold rundt parkering og rygging som gjorde at jeg ikke besto.

Nå vet ikke Wei Zhang helt hva han skal gjøre. Opplæringen er satt litt på vent. Han har klaget til både kjøreskolen og Statens vegvesen uten å få gjennomslag. Selv hevder han at han er mer enn klar nok for norske veier.

— Jeg kjører uten tvil mye sikrere enn mange norske gutter gjør.